Telefonen begyndte at ringe på redaktionen i formiddags: Vi har fundet en hval på stranden ved Grønhøj Camping, lød meldingen fra en af vores seere. Den knap to meter lange hval med bryst- og rygfinner er tydeligvis død for et stykke tid siden, og det krævede da også et par opringninger for at artsbestemme den lille hval. - Hvalen er tydeligvis død for noget tid siden, så det er ikke en let opgave at bestemme art ud fra blot to billeder. Men jeg mener med stor sikkerhed, at der er tale om en hvidskæving, fortæller Simon Madsen, der er formidlingschef ved Nordsøen Oceanarium i Hirtshals. En hvidskæving er en kortnæbbet delfin, der er udbredt til og kun til Nordatlanten. Hannerne kan blive knap tre meter lange og hunnerne lidt mindre. De lever i flokke op til 60 eksemplarer, og blev tidligere jaget i et stort område, men i dag foregår jagten udelukkende på Færøerne, hvor der jages omkring 1000 eksemplarer om året.

Opsummering:
Strandgæster har i dag kunnet se en lille hval ligge i sandet på stranden ved Grønhøj.